**Deşi…**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Deşi aş vrea să văd, doi ochi sunt prea puţini

Şi nepătrunsul tainei e zid de neputinţă,

Căci ce-i ascuns privirii sunt magice lumini

Iar ce-i de neputut se-ntoarce în dorinţă.

Deşi aş vrea să simt am prea puţină piele

Şi degete infirme nu pot s-adune-n palme

Nisip şi briza mării din piatră de castele,

Nici adieri de brad din cetinele calme.

Deşi aş vrea să aflu, eu sunt tot mai imund

Şi semnul de mirare din mine se-ndoieşte...

Deşi sunt pe aproape eu totuşi nu-mi răspund,

De ce nelămuritul mă ţine-nchis în cleşte.

Deşi mă răscolesc şi-alunec în ispite

Nu pot s-ating vreun capăt al cerului imens;

Căci jos sunt tot spirale de stele risipite

Şi tot ce e deasupra e-un jos pe contrasens.

Deşi mă văd pe mine plecând, eu tot rămân

Ca stropii care pleacă prin năluciri, în ceaţă;

Ceva din mine-i antic şi-atunci mă simt bătrân,

Ceva din mine-i prunc şi-ncepe-o nouă viaţă.

Deşi se coace-o pâine pe vatra bunătăţii

Fiinţa mea se-nchide c-un lacăt trist, infam;

Mi-e anevoie trupul urcând zidul cetăţii,

Iar spiritul mi-e singur ca biblicul Adam.

Deşi aş vrea să cred, Nimicul mă opreşte...

În crezul unui vis un psalm se zbate-n tremur;

Făclia de-ntuneric e-o lespede ce creşte

Pe candela cu îngeri şi-o stinge în cutremur.

Deşi…deşi…sunt o vocală între consoane mute

Şi crinii din cuvinte sunt umezi de tăceri,

O să mă-ntreb perpetuu cu gânduri neştiute

De ce mă aflu-aici când sunt pe nicăieri.